Title: กฎกระทรวงการขออนุญาตและการอนุญาตให้ทำการประมงนอกน่านน้ำไทย (ฉบับที่ 2) พ.ศ. 2559

กฎกระทรวง

กฎกระทรวง
การขออนุญาตและการอนุญาตให้ทำการประมงนอกน่านน้ำไทย
(ฉบับที่ ๒)
พ.ศ. ๒๕๕๙[๑]

อาศัยอำนาจตามความในมาตรา ๖ วรรคหนึ่ง และมาตรา ๗ วรรคหนึ่ง
แห่งพระราชกำหนดการประมง
พ.ศ. ๒๕๕๘ รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้

ให้ยกเลิกความใน
(๒) ของข้อ ๕ แห่งกฎกระทรวงการขออนุญาตและการอนุญาตให้ทำการประมงนอกน่านน้ำไทย
พ.ศ. ๒๕๕๙ และให้ใช้ความต่อไปนี้แทน
(๒)
การขอรับใบอนุญาตทำการประมงในเขตของรัฐชายฝั่ง ต้องเป็นรัฐชายฝั่งที่ประเทศไทยมีบันทึกข้อตกลงว่าด้วยความร่วมมือทางการประมงกับรัฐชายฝั่ง
หรือผู้ขอรับใบอนุญาตมีหลักฐานแสดงการได้สิทธิในการทำการประมงในน่านน้ำรัฐชายฝั่งซึ่งได้รับการรับรองจากรัฐชายฝั่งนั้นตามหลักเกณฑ์ที่อธิบดีประกาศกำหนด

ให้ไว้ ณ วันที่ ๒๕
พฤศจิกายน พ.ศ. ๒๕๕๙
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่หลักเกณฑ์การพิจารณาอนุญาตให้ทำการประมงนอกน่านน้ำไทยในเขตของรัฐชายฝั่ง
ตามที่กำหนดไว้ในข้อ ๕ (๒)
แห่งกฎกระทรวงการขออนุญาตและการอนุญาตให้ทำการประมงนอกน่านน้ำไทย พ.ศ. ๒๕๕๙
ต้องเป็นรัฐชายฝั่งที่ประเทศไทยมีบันทึกข้อตกลงว่าด้วยความร่วมมือทางการประมงกับรัฐชายฝั่งนั้น
เป็นข้อจำกัดที่เป็นอุปสรรคต่อการประกอบกิจการทำการประมงนอกน่านน้ำไทยอันอาจจะส่งผลกระทบต่ออุตสาหกรรมการประมงของประเทศในภาพรวม
เพื่อเป็นการแก้ไขปัญหาดังกล่าว สมควรเพิ่มเติมหลักเกณฑ์การพิจารณาอนุญาตให้ทำการประมงนอกน่านน้ำไทย
โดยเพิ่มเติมให้ผู้ที่ประสงค์จะเข้าไปทำการประมงในเขตของรัฐชายฝั่งแสดงหลักฐานการได้สิทธิในการทำการประมงในน่านน้ำของรัฐชายฝั่งนั้นด้วย  จึงจำเป็นต้องออกกฎกระทรวงนี้

ปุณิกา/ปริยานุช/จัดทำ
๑๕ ธันวาคม
๒๕๕๙

นุสรา/ตรวจ
๒๐ ธันวาคม
๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๑๐๕ ก/หน้า ๕/๑๔ ธันวาคม ๒๕๕๙